I et eksklusivt intervju med den svenske avisa Expressen sier Bashar al-Assad at de farligste IS-lederne i regionen er skandinaver.

– Er dette fakta, spør Expressens journalist Kassem Hamadé som dro til Damaskus for å intervjue den syriske presidenten.

– Ja, det er fakta. Det er den informasjonen vi har, svarer Bashar al-Assad.

Assad hyller Sverige for å ha mottatt titusenvis av syriske flyktninger som har rømt fra den blodige borgerkrigen.

Som første EU-land har Sverige gitt syrere som kommer til landet, permanent oppholdstillatelse. Flyktningene får også hente familiene sine til Sverige.

Samtidig advarer han om terrortrussel mot Sverige og Europa.

Fakta om borgerkrigen i Syria Ekspandér faktaboks Folkeopprøret mot Syrias president Bashar al-Assad eskalerte i mars 2011, kort tid etter at Egypts president Mubarak ble styrtet.

Siden da har det utviklet seg til en stadig mer brutal borgerkrig.

Den humanitære krisen i kjølvannet av kampene er enorm.

Av en befolkning på 23 millioner (2011) har over 3,5 millioner syrere flyktet til nabolandene og over 7,5 millioner mennesker er på flukt inne i Syria.

En rekke opprørsgrupper kjemper nå mot regjeringsstyrkene i landet, flere av dem med bånd til terrornettverket al-Qaida.

Opprørsgruppene får støtte fra ulike land, blant dem Tyrkia, Saudi-Arabia, Qatar og USA.

President Assad støttes av blant andre Russland og Iran.

Situasjonen kompliseres ytterligere av at den mektigste av opprørsgruppene, ekstremistgruppen Den islamske staten (IS), også er i konflikt med Vesten. Siden 23. september 2014 har USA og flere arabiske land bombet områdene IS kontrollerer. Bombingen skjer uten formell godkjennelse fra president Assads regime. Kilde: NRK-NTB

– Du kan ikke skille disse landene eller Sverige, fra Europa, sier Assad. Så lenge terrorisme vokser i ulike europeiske land er ikke Sverige trygt.

Assad sier at så lenge Europas bakgård, spesielt middelhavet og det nordlige Afrika, er kaotisk og fult av terrorister så er ikke Europa sikkert.